**Pressemeddelelse: En plan for bedre natur på Baunesletten i Værløse**

*Radikale Venstre, Enhedslisten, Socialistisk Folkeparti og Alternativet går sammen med Danmarks Naturfredningsforening om at udarbejde et fjerde projektforslag til brugen af Baunesletten. Forslaget balancerer forholdet mellem borgere, rekreativ brug og styrkelsen af naturindsatserne for en bedre biodiversitet på Baunesletten.*

Fremtiden for Baunesletten har i det meste af 2024 været uafklaret, efter at flere partier trak støtten til et større helårsgræsningsprojekt i foråret. Støtten blev trukket, efter at de nærmeste naboer til Baunesletten gik sammen og dannede en forening imod ændringer på Baunesletten.

Hovedformålet for projektet har været at styrke naturen og biodiversitetens naturlige dynamikker og økosystemer, ved at sikre beskyttelsen af naturen på Baunesletten og øge naturrigdommen her. Dette skal ske ved at samle kommunens mest værdifulde naturområder i et større sammenhængende naturareal med naturlig græsning af store planteædere. Store planteædere skaber variation i vegetationen og efterlader ekskrementer, der kan give levesteder og understøtter en bredere vifte af plante-, dyre- og insektarter. Projektet skal naturligvis etableres inden for rammerne af dyrevelfærdsloven, der bl.a. stiller krav om tilsyn og foderstand.

Radikale Venstre, Enhedslisten, Socialistisk Folkeparti og Alternativetog Danmarks Naturfredningsforening er i dette projektforslag gået sammen om at finde en løsning, hvor der både kan gives gode betingelser for naturen og plads til, at der fortsat kan eksistere hundeskov på Baunesletten. På baggrund af flere borgeres ønsker vil man i dette projektforslag, fortsat kunne gå en tur på Baunesletten og omkring Farum sø uden at behøve at bevæge sig ind til de store græssere, hvis man ikke har lyst til det. Forslaget indeholder blandt andet at der etableres nye handicapvenlige stier og adgange til Baunesletten, så også gangbesværede eller barnevogne får lettere adgang til området. Derudover vil hegnet trækkes længere imod den nordligste del af Baunesletten, så størstedelen af arealet med hundeskov fastholder den funktion, som den har i dag. Projektet vil derudover ikke operere med hverken kalve eller tyre, for at mindske risikoelementerne i mødet mellem mennesker (hunde) og græsserne mest muligt.

Projektforslaget er en minimumsløsning, for at der kan sikres helårsgræsning på området, som både vil være det bedste for naturen, for kommunens økonomi og for dyrevelfærden. Det bedste for naturen og billigste for kommunen ville være at indhegne hele Baunesletten til helårsgræsning. Det ville samtidig have den fordel, at hegn stort set ikke vil være synlige. Men forslagsstillerne har respekt for de indvendinger, der er kommet til et større naturprojekt på Baunesletten. Derfor er der klippet en hæl og hugget en tå, så der i kompromisforslaget er lagt stor vægt på, at den rekreative brug af området stort set kan fortsætte uændret, samt at turen rundt om Farum sø fortsat kan foretages uden at komme ind i en indhegning med store dyr.

Anders Medum Groth fra Radikale Venstre udtrykker det således: ”Vi har arbejdet på at finde en balanceret kompromisløsning, som flere kan se sig selv i, hvor man fortsat kan benytte store dele af Baunesletten rekreativt og uden snor på hunden. Man vil også stadig kunne gå en tur rundt om Farum sø uden nødvendigvis at komme ind til de store dyr. Det er en klar forbedring af trygheden i projektet for flere borgere. På den måde er det en både/og-løsning. Vi sikrer både plads til rekreativ brug af Baunesletten og en bedre natur på samme tidspunkt.”

Enhedslistens Øjvind Vilsholm, der er næstformand for kommunens udvalg for Natur og Klima supplerer: ”Naturen er presset i hele Danmark, og det er vigtigt, at vi i Furesø går forrest for at skabe bedre vilkår for naturen. I bund og grund handler det om, at vi mennesker skal fylde lidt mindre og give naturen mulighed for at fylde lidt mere. Med dette forslag får vi givet et lille stykke af naturen til Baunesletten til naturen samtidig med, at vi har lavet de nødvendige afvejninger for at få flere borgere til at støtte projektet.”

Henrik Tyle fra Socialistisk Folkeparti siger: ”Vi skal have mere vild natur. I de senere år har vi mistet mange habitater og dermed mange plante- og dyrearter herhjemme. Flere af dem er helt forsvundet. Også i Furesø. Det skyldes blandt andet mangel forurening og næringsstoffer, pesticider og andre miljøgifte, men i høj grad også mangel på plads og pga. opsplitning af naturområder. Den udvikling vil vi vende. Vi vil have mere vild natur og større sammenhængende naturområder og mere bynær natur.”

Charlotte Torp Møller, Næstforperson hos Alternativet Furesø siger: ”Vi er midt i den sjette masseuddød, så derfor er det centralt for Alternativet at yde en målrettet indsats for igen at få en mangfoldig og vild natur i Danmark. Vi ønsker et samfund, der giver plads til biologisk mangfoldighed. Derfor er det vigtigt, at vi nu sætter ind på Baunesletten med helårsgræsning. Med forslaget sikrer vi samtidig at flere borgere får mulighed for at møde naturen på Baunesletten, når vi også åbner op for mere handicapvenlig adgange til den.”

Carsten Juel, formand i Danmarks Naturfredningsforening Furesø siger: ”Vi har i DN fremlagt en vision for stor natur i Furesø. I den indgår bl.a. Baunesletten som et væsentligt element. Det er vores håb, at Baunesletten kan blive en første etape i at få et stort sammenhængende naturområde omkring Farum sø til gavn for naturen og store naturoplevelser.”

--

**Vedlagte fotos og illustrationer**

*Forslagsstillere* er pressefoto til fri benyttelse. På fotoet nederst fra venstre er det: Carsten Juel, DN. Henrik Tyle, SF. Charlotte Torp, Alternativet. Anders Medum Groth, Radikale Venstre. Øverst fra venstre: Øjvind Vilsholm, Enhedslisten og Morten Villadsen, DN.

*Modelfoto* til fri benyttelse af Morten Villadsen illustration af store planteædere på Baunesletten. I projektforslaget vil der være plads til ca. 4 mindre kvæg eller heste.

*”Projektforslag som naturen ville ønske det”* – er den plan, som er det bedste for naturen, og som partierne ville foreslå, hvis der ikke skulle tages hensyn til menneskets færden og ophold på Baunesletten.

*”Nyt projektforslag 4 til Baunesletten”* er et kompromisforslag af forslagsstillerne, der tilgodeser færden og ophold på Baunesletten, uden at man behøver at komme på besøg hos de store planteædere.

**Kontaktinfo**:

Anders Medum Groth, Radikale Venstre

mdg1@furesoe.dk

Tlf: 2213 9798

Øjvind Vilsholm, Enhedslisten

oev@furesoe.dk

Tlf: 2027 4465

Henrik Tyle, Socialistisk Folkeparti

henrik.tyle@gmail.com

Tlf: 2924 7923

Charlotte Torp, Alternativet

furesoe@alternativet.dk

Tlf: 3013 8687

Carsten Juel, Danmarks Naturfredningsforening Furesø

Cjuel.cj@gmail.com

Tlf: 5141 6781